FÆLLES AKTION af 25. november 1996 vedtaget af Rådet på grundlag af artikel J.3 i traktaten om Den Europæiske Union i forbindelse med udnævnelse af en særlig EU-udsending for fredsprocessen i Mellemøsten (96/676/FUSP)

RÅDET FOR DEN EUROPÆISKE UNION HAR -

under henvisning til traktaten om Den Europæiske Union, særlig artikel J.3 og J.11,

under henvisning til den erklæring, som Det Europæiske Råd vedtog den 21. og 22. juni 1996 i Firenze, og

ud fra følgende betragtninger:

I den erklæring, som Rådet vedtog den 1. oktober 1996, hed det, at Den Europæiske Union er rede til at spille en aktiv rolle til fremme af fredsprocessen, der svarer til dens interesser i området, og som bygger på dens væsentlige bidrag til fredsprocessen indtil nu,

den 28. oktober vedtog Rådet konklusioner om udnævnelse af en særlig EU-udsending for fredsprocessen i Mellemøsten; disse konklusioner tager hensyn til alle igangværende internationale bestræbelser til støtte for denne proces -

VEDTAGET FØLGENDE FÆLLES AKTION:

Artikel 1

Miguel Angel Moratinos udnævnes til særlig EU-udsending for fredsprocessen i Mellemøsten.

Den særlige EU-udsending udpeges for et år, idet mandatet tages op til fornyet overvejelse efter seks måneder, herunder også de administrative og finansielle aspekter.

Artikel 2

Den særlige EU-udsendings mandat består i:

- at etablere og holde nær kontakt med alle parterne i fredsprocessen, andre lande i området, USA og andre berørte lande samt de relevante internationale organisationer for sammen med dem at arbejde på at styrke fredsprocessen

- at overvåge fredsforhandlingerne mellem parterne og være rede til at tilbyde Den Europæiske Unions råd og mægling, for så vidt parterne anmoder herom

- på anmodning at bidrage til gennemførelsen af internationale aftaler mellem parterne og tage diplomatiske kontakter med dem, i tilfælde af at vilkårene i disse aftaler ikke overholdes

- at gå ind i en konstruktiv drøftelse med stater, der har underskrevet aftaler inden for rammerne af fredsprocessen, for derved at fremme overholdelsen af de grundlæggende regler for demokrati, herunder respekten for menneskerettighederne og retsstatsprincippet

- at aflægge rapport til Rådets organer om mulighederne for EU's mellemkomst i fredsprocessen og om den bedste måde, hvorpå man kan videreføre Den Europæiske Unions initiativer og løbende aktiviteter i relation til fredsprocessen i Mellemøsten, herunder de politiske aspekter af Den Europæiske Unions relevante udviklingsprojekter

- at overvåge handlinger fra begge parters side, som vil kunne skade resultaterne af forhandlingerne om endelig status.

Den særlige EU-udsending skal følge retningslinjer fra og jævnligt med referat til formandskabet aflægge rapport til Rådet, efterhånden som der opstår behov herfor. Udsendingens opgaver vil ikke berøre Kommissionens rolle, idet denne vil deltage fuldt ud i disse opgaver.

Artikel 3

1. Til dækning af omkostningerne i forbindelse med opfyldelsen af den særlige udsendings mandat afholdes et beløb på 2,137 mio. ECU over De Europæiske Fællesskabers almindelige budget. Dette beløb skal være til rådighed til finansiering af udgifterne til den særlige EU-udsending med virkning fra datoen for vedtagelsen af den fælles aktion.

2. Udgifter, der finansieres med det i stk. 1 fastsatte beløb, forvaltes i overensstemmelse med Det Europæiske Fællesskabs budgetprocedurer og -regler.

3. Den Europæiske Union finansierer den særlige EU-udsendings infrastrukturudgifter og løbende udgifter, herunder udgifterne til dennes vederlag og til medarbejderstaben. Medlemsstaterne og Fællesskabet kan foreslå udsendelse af medarbejdere, der skal arbejde sammen med den særlige EU-udsending. Vederlag til medarbejdere, som en medlemsstat, Kommissionen eller en anden fællesskabsinstitution udstationerer hos den særlige EU-udsending, afholdes henholdsvis af den pågældende medlemsstat, Kommissionen eller den pågældende fællesskabsinstitution.

4. Rådet noterer sig, at formandskabet, Kommissionen og/eller medlemsstaterne, alt efter hvad der er hensigtsmæssigt, sørger for den logistiske støtte i området.

5. De privilegier, immuniteter og yderligere garantier, der er nødvendige, for at den særlige EU-udsending og hans medarbejdere kan opfylde og afvikle mandatet uhindret, fastlægges i samarbejde med parterne. Medlemsstaterne og Kommissionen skal yde den fornødne støtte med henblik herpå.

Artikel 4

Denne fælles aktion træder i kraft på datoen for vedtagelsen. Den finder anvendelse indtil 25. november 1997.

Artikel 5

Denne fælles aktion offentliggøres i Tidende.

Udfærdiget i Bruxelles, den 25. november 1996.

På Rådets vegne

D. SPRING

Formand